b'\n_START_ARTICLE_\nH\xc3\xa4rkit\n_START_SECTION_\nH\xc3\xa4rkit Suomessa\n_START_PARAGRAPH_\nSuomessa kasvaa luonnonvaraisena kahdeksan h\xc3\xa4rkkilajia, joista kuusi on alkuper\xc3\xa4isi\xc3\xa4 ja kaksi tulokaslajia. Selv\xc3\xa4sti yleisin on nurmih\xc3\xa4rkki, joka on yksi yleisimpi\xc3\xa4 kukkakasveja Suomessa ja jota esiintyy koko maassa. Tunturih\xc3\xa4rkki ja lumih\xc3\xa4rkki ovat yleisi\xc3\xa4 pohjoisimmassa Lapissa; napah\xc3\xa4rkki on harvinainen. M\xc3\xa4kih\xc3\xa4rkki ja tahmah\xc3\xa4rkki kasvavat ketokasveina vain Lounais-Suomessa. Ketoh\xc3\xa4rkki on melko yleinen Euroopasta levinnyt uustulokaskasvi Etel\xc3\xa4-Suomessa. Syker\xc3\xb6h\xc3\xa4rkki on harvinainen mutta levi\xc3\xa4v\xc3\xa4 uustulokas. Koristekasvina viljelty\xc3\xa4 hopeah\xc3\xa4rkki\xc3\xa4 on paikoitellen viljelyj\xc3\xa4\xc3\xa4nteen\xc3\xa4 Suomen luonnossa.'